CELEX: 32014R0543
Language: hr
Date: 2014-05-15 00:00:00
Title: Uredba (EU) br. 543/2014 Europskog parlamenta i Vijeća od 15. svibnja 2014. o izmjeni Odluke Vijeća 2005/681/PUP o osnivanju Europske policijske akademije (CEPOL)

29.5.2014   
            
            
               HR
            
            
               Službeni list Europske unije
            
            
               L 163/5
            
         UREDBA (EU) br. 543/2014 EUROPSKOG PARLAMENTA I VIJEĆA
   od 15. svibnja 2014.
   o izmjeni Odluke Vijeća 2005/681/PUP o osnivanju Europske policijske akademije (CEPOL)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 87. stavak 2. točku (b),
   uzimajući u obzir inicijativu Belgije, Bugarske, Češke Republike, Njemačke, Estonije, Grčke, Španjolske, Francuske, Hrvatske, Italije, Cipra, Latvije, Litve, Luksemburga, Mađarske, Malte, Nizozemske, Austrije, Poljske, Portugala, Rumunjske, Slovenije, Slovačke, Finske i Švedske,
   nakon prosljeđivanja nacrta zakonodavnog akta nacionalnim parlamentima,
   u skladu s redovnim zakonodavnim postupkom (1),
   budući da:
   
               (1)
            
            
               Na temelju članka 4. Odluke Vijeća 2005/681/PUP (2), CEPOL ima sjedište u Bramshillu, u Ujedinjenoj Kraljevini.
            
         
               (2)
            
            
               Neovisno o članku 4. Odluke 2005/681/PUP, pismima od 12. prosinca 2012. i 8. veljače 2013. Ujedinjena Kraljevina obavijestila je CEPOL da je jednostrano odlučila da više ne želi imati sjedište CEPOL-a na svojem državnom području. Osim CEPOL-a u Bramshillu se nalazi i sjedište nacionalnog policijskog centra za obuku u sklopu National Policing Improvement Agency koji je Ujedinjena Kraljevina odlučila zamijeniti novom policijskom akademijom koja će biti locirana na drugom mjestu. Ujedinjena Kraljevina stoga je odlučila zatvoriti nacionalni policijski centar za obuku u Bramshillu i prodati taj centar, naznačivši da su s njim povezani troškovi visoki i da nije pronađen alternativni poslovni model upravljanja tim centrom. U svjetlu obveze lojalne suradnje iz Ugovora o Europskoj uniji (UEU), a posebno obveza koje proizlaze iz članka 4. UEU-a, Unija i njezine države članice trebale bi se uzajamno pomagati u održavanju CEPOL-ovih operativnih aktivnosti. U tu svrhu Ujedinjena Kraljevina je posebno dužna osigurati neometan premještaj CEPOL-a na njegovu novu lokaciju, bez ugrožavanja redovnog proračuna CEPOL-a.
            
         
               (3)
            
            
               S obzirom na dogovor koji su 8. listopada 2013. postigli predstavnici vlada država članica i s obzirom na potrebu za zadržavanjem CEPOL-ova statusa zasebne agencije Unije, trebalo bi utvrditi aranžmane prema kojima će CEPOL biti smješten u Budimpešti čim napusti Bramshill. Te bi aranžmane trebalo uključiti u Odluku 2005/681/PUP.
            
         
               (4)
            
            
               S obzirom na pravni okvir koji je utvrđen stupanjem na snagu Lisabonskog ugovora potrebno je preispitati Odluku 2005/681/PUP, uz istovremeno očuvanje CEPOL-ova statusa zasebne agencije Unije.
            
         
               (5)
            
            
               Odluku 2005/681/PUP bi stoga trebalo u skladu s time izmijeniti.
            
         
               (6)
            
            
               Prije nego što CEPOL započne operativno funkcionirati na novoj lokaciji trebalo bi, na temelju utvrđenih postupaka, sklopiti sporazum o sjedištu.
            
         
               (7)
            
            
               U skladu s člankom 3. i člankom 4.a stavkom 1. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde koji je priložen UEU-u i Ugovoru o funkcioniranju Europske unije (UFEU), te su države članice priopćile da žele sudjelovati u donošenju i primjeni ove Uredbe.
            
         
               (8)
            
            
               U skladu s člancima 1. i 2. Protokola br. 22 o stajalištu Danske priloženog UEU-u i UFEU-u, Danska ne sudjeluje u donošenju ove Uredbe te ona za nju nije obvezujuća niti se na nju primjenjuje.
            
         
               (9)
            
            
               S obzirom na hitnost uspostavljanja novog sjedišta CEPOL-a ova bi Uredba trebala stupiti na snagu na dan objave.
            
         DONIJELI SU OVU UREDBU:
   Članak 1.
   Odluka 2005/681/PUP mijenja se kako slijedi:
   
               1.
            
            
               Članak 4. zamjenjuje se sljedećim:
               „Članak 4.
               Sjedište
               CEPOL-ovo sjedište je u Budimpešti, u Mađarskoj.”;
            
         
               2.
            
            
               Umeće se sljedeći članak:
               „Članak 21.a
               Preispitivanje
               Komisija podnosi izvješće o djelotvornosti ove Odluke, uzimajući u obzir potrebu očuvanja CEPOL-ova statusa zasebne agencije Unije, do 30. studenog 2015. To će izvješće, ukoliko to bude potrebno, biti popraćeno zakonodavnim prijedlogom o izmjeni ove Odluke slijedom detaljne analize troškova i koristi te procjene učinka.”
            
         Članak 2.
   Ova Uredba stupa na snagu na dan objave u Službenom listu Europske unije.
   Primjenjuje se od 1. rujna 2014.
   
      Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
      Sastavljeno u Bruxellesu 15. svibnja 2014.
      
         
            Za Europski parlament
         
         
            Predsjednik
         
         M. SCHULZ
      
      
         
            Za Vijeće
         
         
            Predsjednik
         
         D. KOURKOULAS
      
   
   
      (1)  Stajalište Europskog parlamenta od 16. travnja 2014. (još nije objavljeno u Službenom listu) i odluka Vijeća od 6. svibnja 2014.
   
      (2)  Odluka Vijeća 2005/681/PUP od 20. rujna 2005. o osnivanju Europske policijske akademije (CEPOL) i stavljanju izvan snage Odluke 2000/820/PUP (SL L 256, 1.10.2005., str. 63.).